《翠蛟亭》
宋代·吴衍

一峰擎天维，下有万斛水。
委蛇到涧壑，遇坎亦不止。
鸣鼍忽动地，涛怒生足底。
得非坤轴裂，惊视坐为起。
盆倾溅珠胎，鼎沸翻玉髓。
长蛟躩连卷，救首复救尾。
吾庐枕清浅，徒倚每自侈。
及兹睹奇观，目眩颡有泚。
便欲逃世纷，置身岩穴里。
蓬瀛渺溟渤，对面不遗咫。
嗟余闻道晚，今始忘仕已。
重来三十年，恍若游故里，
壮颜日凋瘁，浩志亦颓靡。
载歌蜀仙诗，此老元不死。
至今斯亭上，清风盈棐几。
观水必观澜，是中存妙理。
源泉何混混，有本故如此。

作者简介：吴衍，钱塘（今浙江杭州）人。理宗淳祐十一年（一二五一）知句容县（《景定建康志》卷二七）。宝祐四年（一二五六）知桐庐县。寻除监察御史（《宋史》卷四四《理宗纪》）。今录诗二首。